South Africa Info Forums - 1 KORINTHIëRS 13 - vir Ma's
South Africa Info Forums > Your Resources > Your Food and Entertainment > Poetry and Inspirations > 1 KORINTHIëRS 13 - vir Ma's
Full Version: 1 KORINTHIëRS 13 - vir Ma's
1 KORINTHIëRS 13
Al sou ek die mooiste huis hê en die smaaklikste etes vir my huis mense voorberei, maar ek doen dit nie met liefde nie, dan is ek so waardeloos soos 'n leë kastrol of 'n stukkende eierklitser.
Al koop ek 'n kamer vol opvoedkundige speelgoed en betaal ek sakke vol geld vir ekstra klasse, maar ek self sit nie by my kinders en speel of worstel met die skoolwerk nie, sal ek nog nie 'n ware moeder wees nie.
'n Liefdevolle ma is geduldig – sy tel maar die klere en speelgoed op. 'n Liefdevolle ma is lankmoedig en vriendelik – sy laai haar motortjie vol kletsende, swetende skoolkinders.
Sy vergelyk nie haar kinders met ander nie en sy is nie verwaand oor hulle prestasies nie. Sy bedek alle skrape met liefde en pleister en glo in haar kinders, hoop net die beste en verdra al die klaery en kritiek.
'n Opregte drukkie en 'n intieme gesprek bly lank in 'n kinderhart, maar gestrykte wasgoed word weer vuil en 'n netjies huis word weer deurmekaar en vol stof….
Toe ek nog 'n jong meisie was, was ek gesteld op my mooi voorkoms en aardse besittings, maar nou dat ek 'n ma geword het, het my kinders se versorging vir my belangrik geword. Nou kyk ons nog vas teen opstandige tienergesigte, maar eendag, as hulle groot geword het, sal ons die vrugte maai van die liefde wat ons kleintyd gesaai het.
En nou bly AANDAG, GEDULD en LIEFDE, hierdie DRIE, maar die waardevolste hiervan is 'n liefdevolle MA. :lovef: